“รถไฟจีน-ลาว” ดีเดย์เปิดบริการขนส่ง “ผู้โดยสารข้ามแดน” คุนหมิง-เวียงจันทน์
ทางรถไฟจีน-ลาว เปิดบริการขนส่งผู้โดยสารข้ามพรมแดนอย่างเป็นทางการ พร้อมออกแบบพิเศษอำนวยความสะดวกเพื่อผู้โดยแบบครบวงจร ระหว่างเส้นทางจากนครคุนหมิงถึงปลายทางนครหลวงเวียงจันทร์
ทางรถไฟจีน-ลาว เปิดบริการขนส่งผู้โดยสารข้ามพรมแดนอย่างเป็นทางการ พร้อมออกแบบพิเศษอำนวยความสะดวกเพื่อผู้โดยแบบครบวงจร ระหว่างเส้นทางจากนครคุนหมิงถึงปลายทางนครหลวงเวียงจันทร์
13 เม.ย. 2566

ผู้สื่อข่าวรายงานว่า ชิงเต่า, 13 เม.ย.66 (ซินหัว) เผยถึงทางรถไฟจีน-ลาว เริ่มเปิดบริการขนส่งผู้โดยสารข้ามพรมแดนอย่างเป็นทางการ เส้นทางระหว่าง นครคุนหมิง มณฑลอวิ๋นหนาน (ยูนนาน) ทางตะวันตกเฉียงใต้ของจีน และนครหลวงเวียงจันทน์ของลาว
ด้านการบริการนี้ใช้รถไฟหัวกระสุนฟู่ซิง ซีอาร์200เจ และรถไฟหัวกระสุนล้านช้าง ซึ่งบริษัท ซีอาร์อาร์ซี ชิงเต่า ซื่อฟาง จำกัด ผลิตโดยอ้างอิงสภาพแวดล้อมทางธรรมชาติ ราง ความต้องการด้านการขนส่งของลาว และวิ่งด้วยความเร็วสูงสุด 160 กิโลเมตรต่อชั่วโมง
สำหรับศูนย์เทคนิคซีอาร์อาร์ซี ซื่อฟาง เผยว่าตู้โดยสารถูกออกแบบพิเศษสำหรับการขนส่งผู้โดยสารข้ามพรมแดน ที่นั่งแต่ละแถวมีจุดชาร์จไฟฟ้า หน้าจอแสดงข้อมูลเป็นภาษาจีน ภาษาลาว และภาษาอังกฤษ และมีการปรับเวลาอัตโนมัติตามเขตเวลาที่แตกต่างกัน
ส่วนป้ายแสดงข้อมูลทั่วทั้งขบวนรถไฟเป็นภาษาจีน ภาษาลาว และภาษาอังกฤษ มีการบริการสัญญาณอินเทอร์เน็ตไร้สาย (Wi-Fi) พร้อมสนับสนุนการเชื่อมต่อสัญญาณ 3G/4G ในจีนและลาว เพื่อตอบสนองการเดินรถข้ามพรมแดน
ขณะเดียวกันมีระบบปรับอากาศที่ช่วยลดความผันผวนของความดันอากาศภายในตู้โดยสารระหว่างวิ่งเข้าและออกจากอุโมงค์หลายแห่งตามทาง ส่วนหน้าต่างที่ถูกติดตั้งฉนวนกันความร้อนและกระจกลามิเนต จะช่วยส่งเสริมการปรับอากาศภายในตู้โดยสารเพื่อรับมืออุณหภูมิสูงตามเส้นทาง
นอกจากนั้นซีอาร์อาร์ซี ซื่อฟาง ยังจัดตั้งทีมบริการหลังการขายประจำทางรถไฟจีน-ลาว ซึ่งทำงานตลอด 24 ชั่วโมง เพื่อรับประกันการบำรุงรักษาขบวนรถ ช่วยเหลือการจัดการข้อผิดพลาดฉับพลัน และสนับสนุนการดำเนินงานอันราบรื่นของทางรถไฟจีน-ลาว
อนึ่ง ทางรถไฟจีน-ลาว ความยาวรวม 1,035 กิโลเมตร ถือเป็นส่วนหนึ่งของแผนริเริ่มหนึ่งแถบหนึ่งเส้นทาง (BRI) และยุทธศาสตร์ของลาวที่มุ่งมั่นเปลี่ยนแปลงตนเองจากประเทศที่ไม่มีทางออกสู่ทะเลเป็นศูนย์กลางการเชื่อมต่อทางบก
นอกจากนี้ เส้นทางรถไฟโดยสารและขนส่งสินค้าระบบไฟฟ้าสายนี้ก่อสร้างขึ้นภายใต้มาตรฐานทางเทคนิคของจีนเต็มรูปแบบ และเปิดดำเนินงานอย่างเป็นทางการตั้งแต่เดือนธันวาคม 2564 เป็นต้นมา